सीएस के निर्देश से जागी उम्मीद, अब होगी बैठक
ढाई साल से नहीं हुई है परामर्शदात्री समिति की बैठक
कर्मचारियों की समस्याएं नहीं सुलझ रहीं, संगठनों में आक्रोश
भास्कर संवाददाता | शिवपुरी
प्रदेश सरकार द्वारा कर्मचारियों की समस्या के समाधान के लिए जिला स्तर पर परामर्शदात्री समिति का गठन किया गया है लेकिन शिवपुरी में यह बैठक पिछले ढाई साल से नहीं हुई है। अब मंगलवार को भोपाल में प्रदेश के मुख्य सचिव अंटोनी डिसा ने प्रदेश के कर्मचारी संगठनों के नेताओं से बातचीत के दौरान परामर्शदात्री की बैठकें जल्द सभी जिलों में बुलाने के आश्वासन दिया है। सीएस से मिले आश्वासन के बाद शिवपुरी के कर्मचारी संगठन भी आशावान है कि अब यहां पर कई सालों से लटकी पड़ी यह बैठक कलेक्टर राजीव दुबे की अध्यक्षता में जल्द हो सकेगी।
वर्तमान कलेक्टर ने एक भी बार नहीं बुलाई बैठक : शिवपुरी के कलेक्टर राजीव दुबे की पदस्थापना को दो साल से ज्यादा का समय हो गया है। लेकिन एक भी बार कलेक्टर ने कर्मचारी संगठनों वाली परामर्शदात्री समिति की बैठक नहीं बुलाई। अभी कुछ दिनों पहले कर्मचारी कांग्रेस के जिलाध्यक्ष राजेंद्र पिपलोदा और अन्य कर्मचारी संगठनों ने भी ज्ञापन के माध्यम से यह बैठक बुलाने की मांग की थी इसके बाद कुछ नहीं हुआ। अब देखना यह है कि सीएस के निर्देश के बाद कलेक्टर यह बैठक बुलाते हैं कि नहीं।
सीएम हेल्पलाइन में भी कर दी थी शिकायत : कर्मचारी कांग्रेस के जिलाध्यक्ष राजेंद्र पिपलौदा ने तो इस बैठक के न होने पर सीएम हेल्पलाइन 181 पर एक शिकायत दर्ज कराई थी। लेकिन जांच का काम अफसरों पर आया तो मामला रफा-दफा कर दिया गया।
कर्मचारियों में बढ़ी नाराजगी: परामर्शदात्री की बैठक न होने से कर्मचारियों में आक्रोश है। विभिन्न यूनियनों के अध्यक्षों का कहना है कि कुछ वरिष्ठ प्रशासनिक अधिकारी यह चाहते नहीं है कि कर्मचारियों की समस्याओं का समाधान हो इसलिए बैठक नहीं करते। कई समस्याएं लटकी हैं जिनका निराकरण नहीं हो रहा।
सीएस ने आश्वासन दिया है
मुख्य सचिव ने हमारे संगठनों के प्रतिनिधियों से भोपाल में मुलाकात के दौरान आश्वासन दिया है कि यह बैठकें जल्द की जाएंगी। अब हमें भी उम्मीद है कि जो बैठक ढ़ाई साल से लटकी पड़ी है वह जल्द हो सकेगी। राजेंद्र पिपलौदा, अध्यक्ष कर्मचारी कांग्रेस
बैठक जल्द बुलाई जाए
परामर्शदात्री समिति की बैठक शिवपुरी में ढाई साल से नहीं हुई है। हमारी मांग है कि यह बैठक जल्द से जल्द बुलाई जाए। चंद्रशेखर शर्मा, संरक्षक कर्मचारी कांग्रेस
hin_Deva hin_Deva hin_Deva mai_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva